Covid-19-samevatting: Meer as ŉ miljoen pasiënte het reeds herstelArgieffoto ter illustrasie (Foto: Vadim Ghirda, AP) Meer as ŉ miljoen pasiënte oor 210 lande het nou reeds herstel van Covid-19 wat deur die nuwe koronavirus veroorsaak word. Volgens die barometer Worldometer se statistieke het 1 000 355 Covid-19-pasiënte teen Donderdagoggend herstel hoewel 228 236 pasiënte reeds weens die virussiekte gesterf het. Altesaam 3 220 346 bevestigde gevalle van Covid-19 is tot op hede aangemeld. Amerikaanse ekonomie krimp ineen Pres. Donald Trump spreek die media toe in Washington. (Foto: Alex Brandon, AP) Die VSA is steeds die land met die meeste gevalle van Covid-19 tot op hede. Meer as ŉ miljoen gevalle (1 064 572) is reeds in dié land aangemeld met die dodetal wat tans op 61 669 staan. Amptelike syfers het boonop Woensdag getoon dat die Amerikaanse ekonomie sy ergste inkrimping in meer as ŉ dekade in die eerste kwartaal van 2020 beleef. Die land se ekonomie het met ŉ jaarlikse koers van 4,8% geval te midde van die Covid-19-pandemie. Goeie nuus vir Suid-Korea Mense loop in Seoul, Suid-Korea. (Foto: Lee Jin-man, ANA) Suid-Korea het Woensdag geen nuwe gevalle van Covid-19 aangemeld wat plaaslik oorgedra is nie. Dit is ŉ mylpaal vir die land wat oor die afgelope paar maande erg gebuk gegaan het onder die nuwe koronavirus wat Covid-19 veroorsaak. Die land het vier nuwe gevalle aangemeld hoewel dié gevalle almal by lughawens waargeneem is. Dit bring die getal Covid-19-gevalle in Suid-Korea op 10 765 te staan. Volgens die Koreaanse sentrum vir siektebeheer en -voorkoming is dit die laagste daaglikse toename in gevalle in meer as twee maande. Dít nadat Suid-Korea enkele maande gelede nog honderde nuwe gevalle op ŉ daaglikse grondslag aangemeld het. Die land is egter wyd geloof vir sy toetsvermoëns. Bronne: BBC, Worldometer, ANA Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.